钦定古今图书集成/明伦汇编/闺媛典/第040卷 > 梁节姑姊
## 钦定古今图书集成/明伦汇编/闺媛典/第040卷 > 梁节姑姊

按刘向《列女传》：梁节姑姊者，梁之妇人也，因失火。兄
子与其己子在火中，欲取兄子辄得，其子独不得。兄
子火盛，不得复入。妇人将自趣火，其人止之曰：“子本
欲取兄之子，惶恐卒误得尔子，中心谓何，何至自赴
火？”妇人曰：“梁国岂可户告人晓也？被不义之名，何面
目以见兄弟国人哉？吾欲复投吾子，为失母之恩，吾”
势不可以生。遂赴火而死。君子谓节姑姊洁而不污。
《诗》曰：“彼其之子，舍命不渝。”此之谓也。